As jy op dié skakel geklik het, beteken dit heel moontlik dat jy daarin belangstel om bydraes vir SA Vryskutskrywer te lewer.
Ons is altyd op die uitkyk vir oorspronklike artikels wat van nut kan wees vir die duisende belangstellendes wat die webwerf gereeld besoek en hulp en ondersteuning soek vir hulle vryskutbesighede.
As jy dus ‘n skrywer is wat heelwat weet omtrent ‘n sekere aspek van vryskutskryf, en jy reken jy kan jou medevryskutwerkers dalk advies gee oor hoe om kliënte te behandel, meer produktief te wees, bemarking te doen, of jy kan enige “hoe om te”-artikels vir die bedryf skryf, ens. sal ons dit regtig verwelkom.
Ons is ietwat kieskeurig want ons wil werklik hê alles wat op SA Vryskutskrywer se webblad gepubliseer word móét van 'n hoogstaande gehalte én van nut vir vryskutskrywers kan wees. Dis immers waarom ons tot stand gekom het, nie waar nie?
Verder moet jy ons kan verseker dat die artikel wat jy voorlê wel jou eie werk is sodat ons nie dalk iewers op iemand se tone trap en ‘n vrot eier teen die deur kry nie.
Artikels, gedigte, essays, kortverhale - enigiets wat aan die vereistes voldoen sal gepubliseer word en met 'n skakel op die sosiale media bekendgestel word.